### NN 75/2016 (17.8.2016.), Pravilnik o vrsti i postupku dodjele nagrada i priznanja Državne uprave za zaštitu i spašavanje

DRŽAVNA UPRAVA
ZA ZAŠTITU I SPAŠAVANJE

1757

Na temelju članka 69. stavka 2. Zakona o sustavu civilne zaštite (»Narodne novine« broj 82/15), ravnatelj Državne uprave za zaštitu i spašavanje donosi

PRAVILNIK

O VRSTI I POSTUPKU DODJELE NAGRADA I PRIZNANJA DRŽAVNE UPRAVE ZA ZAŠTITU I SPAŠAVANJE

I. OPĆE ODREDBE

Članak 1.

Ovim Pravilnikom propisuju se vrste i postupak dodjele nagrada, priznanja i zahvalnica koje dodjeljuje Državna uprava za zaštitu i spašavanje (u daljnjem tekstu: Državna uprava) za aktivnosti od posebnog interesa u području sustava civilne zaštite.

Članak 2.

(1) Mjerila za dodjelu nagrada su:

– osobni doprinos unapređenju organiziranja sustava civilne zaštite u Republici Hrvatskoj

– iskazana kreativnost, marljivost i odanost u ostvarivanju postavljenih ciljeva unapređenja sustava civilne zaštite u Republici Hrvatskoj

– promicanje ugleda i značaja sustava civilne zaštite u Republici Hrvatskoj i inozemstvu.

(2) Mjerila za dodjelu priznanja i zahvalnica su:

– ostvareni rezultati i postignuća u području sustava civilne zaštite

– doprinos unapređenju i promicanje sustava civilne zaštite.

II. VRSTE NAGRADA I PRIZNANJA

Članak 3.

Državna uprava dodjeljuje:

1. godišnju nagradu u području sustava civilne zaštite

2. godišnju nagradu za naročiti pothvat

3. nagradu za životno djelo

4. priznanja za znanstveni ili stručni rad iz područja sustava civilne zaštite

5. novčanu nagradu

6. zahvalnice.

1. Godišnja nagrada u području sustava civilne zaštite

Članak 4.

(1) Godišnja nagrada u području sustava civilne zaštite može se dodijeliti svake godine kao skupna i/ili pojedinačna nagrade, u pravilu do tri nagrade.

(2) Skupna godišnja nagrada dodjeljuje se za aktivnosti u kojima se zajedno djelovalo pod rukovođenjem nadređene osobe ili samoinicijativno, a pojedinačna godišnja nagrada dodjeljuje se pojedincu za djelo ili izvedenu akciju, za aktivnosti:

– kojima su postignuti iznimni rezultati od posebnog interesa u području sustava civilne zaštite

– koje su dale dodatni doprinos javnom predstavljanju službi u području sustava civilne zaštite.

(3) Pojedinačna godišnja nagrada može se dodijeliti i službeniku i namješteniku Državne uprave za iznimne radne rezultate koji su izravno utjecali na učinkovito, stručno i profesionalno obavljanje poslova.

(4) Nagrada iz stavka 1. ovoga članka može se dodijeliti i pripadnicima žurnih službi koji su rezultatima rada pridonijeli poboljšanju kvalitete, učinkovitosti i ekonomičnosti rada žurnih službi.

(5) Godišnja nagrada u području sustava civilne zaštite sastoji se od kristalne plakete, pisanog priznanja i značke civilne zaštite.

2. Godišnja nagrada za naročiti pothvat

Članak 5.

(1) Godišnja nagrada za naročiti pothvat može se dodijeliti svake godine, kao skupna i/ili pojedinačna nagrada, u pravilu do tri nagrade.

(2) Godišnja nagrada za naročiti pothvat dodjeljuje se za aktivnosti:

– koje su značajno utjecale na povećanu sigurnost i zaštitu ljudi i imovine

– u kojima je iskazana iznimna hrabrost, požrtvovnost ili spretnost

– koje su u javnosti proizvele osobito pozitivan stav i povjerenje u sustav civilne zaštite.

(3) Godišnja nagrada za naročiti pothvat sastoji se od kristalne plakete i pisanog priznanja.

3. Nagrada za životno djelo

Članak 6.

(1) Nagrada za životno djelo dodjeljuje se u novčanom iznosu, uz koji se dodjeljuje kristalna plaketa i priznanje.

(2) Visinu novčanog iznosa nagrade utvrđuje ravnatelj Državne uprave za svaku kalendarsku godinu do iznosa dvije prosječne neto plaće isplaćene po zaposlenom u prethodnoj godini u Republici Hrvatskoj.

4. Priznanje za znanstveni ili stručni rad iz područja civilne zaštite

Članak 7.

(1) Priznanje za znanstveni ili stručni rad iz područja civilne zaštite dodjeljuje se za znanstveni ili stručni rad iz područja civilne zaštite kojim se doprinosi unapređenju rada službi civilne zaštite.

(2) Priznanje za znanstveni ili stručni rad iz područja civilne zaštite može se dodijeliti službenicima Državne uprave i drugim državnim službenicima, pripadnicima sustava civilne zaštite, službenicima tijela jedinica lokalne ili područne (regionalne) samouprave, pripadnicima udruga građana, građanima i stranim državljanima.

(3) Priznanje za znanstveni ili stručni rad iz područja civilne zaštite može se dodijeliti svake godine, do tri pojedinačne nagrade.

(4) Pored priznanja, dodjeljuje se i plaketa.

5. Novčana nagrada

Članak 8.

(1) Novčana nagrada dodjeljuje se službenicima i namještenicima Državne uprave kao priznanje:

– za osobit doprinos izvršavanju zadaća Državne uprave kroz uspješno i uzorno obavljene zadaće i ostvarene natprosječne rezultate

– za osobit doprinos u vođenju i zapovijedanju te jačanju operativne spremnosti Državne uprave

– za osobite zasluge stečene promicanjem međunarodnog položaja i ugleda Državne uprave

– za osobite zasluge u realizaciji projekata Europske unije

– za inovatorstvo i/ili izniman stručni i znanstveni doprinos unapređenju i promociji sustava civilne zaštite

– za promicanje humanih, humanitarnih i volonterskih akcija.

(2) Novčanu nagradu dodjeljuje ravnatelj na osobni poticaj ili na prijedlog osoba iz članka 13. ovog Pravilnika:

– jednu nagradu godišnje u iznosu od 5.000,00 kuna

– do pet nagrada godišnje u iznosu od 4.000,00 kuna

– do deset nagrada godišnje u iznosu od 2.000,00 kuna.

(3) Novčana nagrada isplaćuje se u neto iznosu.

6. Zahvalnice

Članak 9.

(1) Zahvalnice se dodjeljuju službenicima i namještenicima Državne uprave koji su nesebično sudjelovali u aktivnostima sustava civilne zaštite, doprinijeli ugledu službe ili na drugi način dali dodatni doprinos djelovanju službi sustava civilne zaštite u zajednici, a mogu se dodjeljivati i drugim državnim službenicima i namještenicima, državnim i drugim tijelima, tijelima jedinica lokalne i područne (regionalne) samouprave, žurnim službama i stranim državljanima, za izuzetan doprinos u razvoju sustava civilne zaštite.

(2) Zahvalnice se dodjeljuju na svečanostima iz članka 16. ovog Pravilnika.

III. POVJERENSTVO ZA DODJELU NAGRADA
I PRIZNANJA

Članak 10.

Za postupak dodjele nagrada, priznanja i zahvalnica, ravnatelj imenuje Povjerenstvo za dodjelu nagrada i priznanja Državne uprave za zaštitu i spašavanje (u daljnjem tekstu: Povjerenstvo) koje se sastoji od predsjednika i četiri člana na vrijeme od četiri godine.

Članak 11.

Povjerenstvo pokreće postupak dodjele nagrada, priznanja i zahvalnica, prikuplja i ocjenjuje prijedloge za dodjelu nagrada, priznanja i zahvalnica, utvrđuje ispunjenje ovim Pravilnikom propisanih mjerila za njihovu dodjelu te utvrđuje i dostavlja ravnatelju Državne uprave prijedlog odluke o dodjeli nagrada, priznanja i zahvalnica.

Članak 12.

(1) Iznimno za postupak dodjele priznanja za znanstveni ili stručni rad iz područja sustava civilne zaštite ravnatelj imenuje posebno povjerenstvo iz reda znanstveno-stručne zajednice na vrijeme od četiri godine, koje se sastoji od predsjednika i četiri člana, biranih u znanstveno-nastavna zvanja.

(2) Povjerenstvo je dužno pravovremeno objaviti područje znanstvenog rada iz kojeg će se birati najbolji rad.

IV. POSTUPAK DODJELE NAGRADA, PRIZNANJA I ZAHVALNICA

Članak 13.

(1) Prijedlozi za dodjelu nagrade, priznanja i zahvalnice dostavljaju se Povjerenstvu u pisanom obliku, u roku koji odredi Povjerenstvo.

(2) Prijedloge za dodjelu nagrada, priznanja i zahvalnica mogu dostaviti čelnici svih ustrojstvenih jedinica Državne uprave, središnja tijela državne uprave, udruge građana i druge fizičke i pravne osobe.

(3) Prijedlozi moraju sadržavati:

– ime i prezime

– naziv radnog mjesta

– tijelo ili ustrojstvenu jedinicu u kojoj je zaposlen

– opis djela, akcije ili pothvata zbog koje se predlaže dodjela nagrade, priznanja ili zahvalnice

– utvrđeno činjenično stanje i obrazloženje razloga za dodjelu nagrade, priznanja ili zahvalnice utvrđenih ovim Pravilnikom.

Članak 14.

(1) Povjerenstvo odlučuje o prijedlozima za dodjelu nagrada većinom glasova svih članova Povjerenstva i prijedlog odluke dostavlja ravnatelju.

(2) Odluku o dodjeli nagrada, priznanja i zahvalnica iz ovog Pravilnika donosi ravnatelj Državne uprave.

(3) Iznimno od stavka 2. ovog članka, načelnici sektora Državne uprave mogu, uz prethodno pribavljeno pisano mišljenje Povjerenstva, dodijeliti godišnje najviše tri priznanja i/ili zahvalnice pojedincu, pravnoj osobi ili skupini osoba za posebne rezultate u provedbi aktivnosti operativnih službi iz njihove nadležnosti.

Članak 15.

(1) Nagrade, priznanja i zahvalnice uručuje ravnatelj Državne uprave ili osoba koju ravnatelj ovlasti.

(2) Nagrade, priznanja i zahvalnice dodjeljuju se na svečanostima i mogu se javno objaviti.

Članak 16.

(1) Godišnju nagradu u području sustava civilne zaštite, godišnju nagradu za naročiti pothvat, priznanje za znanstveni ili stručni rad iz područja sustava civilne zaštite, novčane nagrade i zahvalnice uručuje ravnatelj Državne uprave ili osoba koju ravnatelj ovlasti na svečanosti prigodom obilježavanja Dana civilne zaštite, 1. ožujka.

(2) Priznanje za znanstveni ili stručni rad iz područja sustava civilne zaštite, novčane nagrade i zahvalnice uručuje ravnatelj Državne uprave ili osoba koju ravnatelj ovlasti na svečanosti prigodom obilježavanja:

– Dana jedinstvenog europskog broja za hitne službe 112,
11. veljače

– Dana vatrogastva, 4. svibnja

– Dana Učilišta vatrogastva, zaštite i spašavanja, 10. svibnja.

Članak 17.

Kabinet ravnatelja Državne uprave vodi posebnu evidenciju nagrada, priznanja i zahvalnica, koja sadrži podatke o dodijeljenim nagradama, nagrađenim osobama, vremenu i razlozima za dodjelu nagrada.

Članak 18.

(1) Sredstva za isplatu novčanih nagrada i nagrade za životno djelo planiraju se u proračunu Državne uprave.

(2) Troškovi u svezi dodjele nagrada, priznanja i zahvalnica osiguravaju se u proračunu Državne uprave.

V. PRIJELAZNA I ZAVRŠNA ODREDBA

Članak 19.

Danom stupanja na snagu ovoga Pravilnika prestaje važiti Pravilnik o nagradama i priznanjima Državne uprave za zaštitu i spašavanje (»Narodne novine«, broj 23/07 i 126/09).

Članak 20.

Ovaj Pravilnik stupa na snagu osmog dana od dana objave u »Narodnim novinama«.

Klasa: 012-02/16-03/18
Urbroj: 543-01-08-01-16-3
Zagreb, 9. kolovoza 2016.

Ravnatelj
dr. sc. Jadran Perinić, v. r.

75 17.08.2016 Pravilnik o vrsti i postupku dodjele nagrada i priznanja Državne uprave za zaštitu i spašavanje

75 17.08.2016 Pravilnik o vrsti i postupku dodjele nagrada i priznanja Državne uprave za zaštitu i spašavanje